ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΟΙ ΟΠΟΙΟΙ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 13ης Νοεμβρίου 1991 για την προστασία των οικονομικών συμφερόντων των Κοινοτήτων (91/C 328/01)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, ΟΙ ΟΠΟΙΟΙ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Α. Ανησυχώντας για τις παραβάσεις (συμπεριλαμβανομένης της φοροδιαφυγής και δασμοδιαφυγής) που σημειώνονται σε ευρεία κλίμακα και με διεθνείς επιπτώσεις, και έχοντας συνείδηση της ανάγκης λήψεως αποτελεσματικών και αυστηρών μέτρων πρόληψης και καταπολέμησης των απαράδεκτων πρακτικών που θίγουν τα οικονομικά συμφέροντα των Κοινοτήτων,

Β. Εκφράζοντας την εκτίμησή τους για τις ποικίλες προσπάθειες που έχουν μέχρι σήμερα καταβληθεί από την Επιτροπή των Ευρωπαϊκών Κοινοτήτων προς αποκάλυψη και πρόληψη των παραβάσεων που άπτονται των εσόδων και των δαπανών των Κοινοτήτων,

Γ. Έχοντας συνείδηση της μεγάλης ανησυχίας που έχει εκφραστεί και από πλευράς Ευρωπαϊκού Κοινοβουλίου και Ελεγκτικού Συνεδρίου των Ευρωπαϊκών Κοινοτήτων, για την έκταση των παραβάσεων που πιστεύεται ότι διαπράττονται εις βάρος των οικονομικών συμφερόντων των Κοινοτήτων,

Δ. Έχοντας υπόψη, σε αυτά τα πλαίσια, την έκθεση και το ψήφισμα του Ευρωπαϊκού Κοινοβουλίου της 24ης Οκτωβρίου 1991 σχετικά με τη νομική προστασία των οικονομικών συμφερόντων των Κοινοτήτων,

Ε. Υπενθυμίζοντας τη δήλωση του Συμβουλίου της 8ης Ιουλίου 1991 σχετικά με την καταπολέμηση της απάτης εις βάρος του κοινοτικού προϋπολογισμού,

ΣΤ. Αναγνωρίζοντας ότι, οι ευρείας κλίμακος παραβάσεις εις βάρος των εσόδων και των δαπανών των Κοινοτήτων, έχει συχνά μορφή διασυνοριακή και ότι, η διαρκώς πιο ελεύθερη, διακίνηση εμπορευμάτων, προσώπων, υπηρεσιών και κεφαλαίων, μπορεί επίσης να αυξήσει και τον κίνδυνο διεθνοποίησης των οργανωμένων παραβάσεων,

Ζ. Πεπεισμένοι ότι, τόσο τα όργανα των Κοινοτήτων όσο και τα κράτη μέλη, είναι υπεύθυνα, μέσα στα αντίστοιχα πλαίσια αρμοδιοτήτων τους και, όπου χρειάζεται, μέσω στενής συνεργασίας, να λάβουν τα κατάλληλα μέτρα προς ανάλυση, πρόληψη και καταστολή του φαινομένου αυτού,

Η. Αναγνωρίζοντας, ωστόσο, ότι η πρόταση της Επιτροπής του 1976 που περιέχει σχέδιο τροποποιήσεως των συνθηκών για την ίδρυση των Κοινοτήτων, ώστε να καταστεί δυνατή η θέσπιση κοινών κανόνων ποινικής προστασίας των οικονομικών συμφερόντων των Κοινοτήτων, δεν έχει μέχρι σήμερα λάβει ευνοϊκή απάντηση από το Συμβούλιο, αλλά ότι, ενόψει των προσφάτων εξελίξεων, καλό ίσως θα ήταν να επανεξετασθούν τα πλεονεκτήματα της πρότασης αυτής,

Θ. Τονίζοντας το ενδιαφέρον τους για την εξελικτική διαδικασία που άρχισε στα πλαίσια της διακυβερνητικής διάσκεψης για την πολιτική ένωση, και εκφράζοντας την πεποίθησή τους ότι θα δοθεί η δέουσα προσοχή στα προβλήματα που σχετίζονται με την καταπολέμηση των παραβάσεων εις βάρος των οικονομικών συμφερόντων των Κοινοτήτων,

Ι. Αναγνωρίζοντας ότι, στα πλαίσια της πολιτικής ένωσης, εξετάζεται η καθιέρωση σαφέστερων δομών για την υπό των κρατών μελών εξέταση θεμάτων κοινού ενδιαφέροντος στους τομείς της δικαιοσύνης και των εσωτερικών ζητημάτων, ότι, στα πλαίσια αυτά, θα μπορούσε να ρυθμιστεί δεόντως η λήψη μέτρων για την καταπολέμηση των παραβάσεων εις βάρος των κοινοτικών οικονομικών συμφερόντων και ότι τίποτε στο παρόν ψήφισμα δεν έχει σκοπό να θίξει τυχόν αποφάσεις που θα ληφθούν στα εν λόγω πλαίσια,

1. είναι της άποψης ότι, η καταπολέμηση των παραβάσεων διεθνών διαστάσεων, πρέπει να είναι ένα από τα πρώτα θέματα που θα αντιμετωπιστούν βάσει των νέων διακανονισμών οι οποίοι ελπίζεται ότι θα προκύψουν από τη διακυβερνητική διάσκεψη, και ότι, προς τούτο, πρέπει να υπογραμμισθούν τα σημεία που αναφέρονται κατωτέρω-

2. υποδέχονται ευνοϊκά τις προτάσεις:

α) να αναπτυχθεί μια μορφή εκούσιας συνεργασίας μεταξύ των ενδιαφερομένων κρατών μελών μέσω της δημιουργίας ενός γενικά προσιτού και εύχρηστου δικτύου τεκμηρίωσης για επιστημονικές πληροφορίες σχετικές με το διασυνοριακό έγκλημα, συμπεριλαμβανομένων των παραβάσεων σε κοινοτικό επίπεδο, και

β) να βελτιωθούν οι επαφές, σε ευρωπαϊκή κλίμακα, στα πλαίσια σχεδίων επιστημονικής έρευνας με αντικείμενο τέτοιες μορφές διασυνοριακού εγκλήματος-

3. σημειώνουν με ενδιαφέρον την έκθεση που τους υπεβλήθη με θέμα τη σχέση κοινοτικού και ποινικού δικαίου. Η έκθεση αυτή είναι το πόρισμα μιας μελέτης που εκπόνησε μια ad hoc ομάδα κυβερνητικών εμπειρογνωμόνων στα πλαίσια της ευρωπαϊκής πολιτικής συνεργασίας-

4. πιστεύουν ότι η μελέτη πρέπει να συνεχισθεί και να συνεκτιμήσει και τις αποφάσεις που θα εκδώσει το Δικαστήριο σε εκκρεμείς υποθέσεις, καθώς και άλλες συναφείς νομικές εξελίξεις και αναθέτουν προσωρινά στην ad hoc ομάδα των κυβερνητικών εμπειρογνωμόνων, στα πλαίσια της ευρωπαϊκής πολιτικής συνεργασίας, να συνεχίσει το έργο αυτό μέχρι να ληφθούν περαιτέρω αποφάσεις βάσει των νέων διαρθρώσεων που προκύπτουν από τη διακυβερνητική διάσκεψη για την πολιτική ένωση-

5. αναθέτουν στην ad hoc ομάδα εργασίας του Συμβουλίου να επανεξετάσει, εν τω μεταξύ, την πρόταση της Επιτροπής του 1976 σχετικά με σχέδιο για την τροποποίηση των συνθηκών για την ίδρυση των Κοινοτήτων ώστε να καταστεί δυνατή η έγκριση κοινών κανόνων περί ποινικής προστασίας των οικονομικών συμφερόντων των Κοινοτήτων, ενόψει και των πρόσφατων εξελίξεων, για να εκτιμήσει τη χρησιμότητα και την επικαιρότητα της πρότασης αυτής-

6. πιστεύουν ότι τα κράτη μέλη δεν πρέπει απλώς να εγκρίνουν μεμονωμένα τα αναγκαία γενικά και ειδικά μέτρα που θα εξασφαλίσουν την τήρηση της κοινοτικής νομοθεσίας και την αποτελεσματική λειτουργία των ιδίων των Κοινοτήτων, αλλά ότι είναι εξίσου σημαντικό να δημιουργηθεί ένα αποτελεσματικό σύστημα διοικητικής και ποινικής συνεργασίας για την πρόληψη και καταστολή των παραβάσεων της κοινοτικής νομοθεσίας και άλλων πρακτικών βλαπτικών για τα συμφέροντα των Κοινοτήτων-

7. καλούν τα κράτη μέλη που δεν το έχουν ακόμα πράξει, να εξετάσουν τη σκοπιμότητα να καταστούν το ταχύτερο συμβαλλόμενα μέρη στις οικείες συμβάσεις του τομέα της δικαστικής συνεργασίας σε ποινικά θέματα-

8. δηλώνουν ότι η συνεργασία μεταξύ των κρατών μελών για την πρόληψη και καταστολή των παραβάσεων που θίγουν τα οικονομικά συμφέροντα των Κοινοτήτων διευκολύνεται με τη σύμπνοια των νομικών και διοικητικών διατάξεων των κρατών μελών μέσω των οποίων διασφαλίζεται ο κολασμός των πρακτικών αυτών-

9. τονίζουν ότι η Επιτροπή πρέπει επειγόντως να ολοκληρώσει, κατά τη διάρκεια του 1992, την αναληφθείσα μελέτη και την καλούν να εκπονήσει το ταχύτερο δυνατόν συγκριτική μελέτη των ανωτέρω νομικών και διοικητικών διατάξεων των κρατών μελών, ώστε να διαπιστώσει αν χρειάζονται μέτρα για να συμφωνούν περισσότερο μεταξύ τους-

10. καλούν την Επιτροπή, στα πλαίσια της συγκριτικής αυτής μελέτης, να δώσει ιδιαίτερη προσοχή στα εξής σημεία:

1. ορισμός της εννοίας της παράβασης (απάτη περί τους δασμούς, απάτη περί τις επιδοτήσεις),

2. στοιχεία της αντικειμενικής υπόστασης του εγκλήματος,

3. γεωγραφικό πεδίο εφαρμογής,

4. επιβλητέες κυρώσεις,

5. ευθύνη, περιλαμβανομένης και αυτής των νομικών προσώπων-

11. καλούν την Επιτροπή να υποβάλει τα πορίσματα των μελετών αυτών στους αρμοδίους φορείς, όσο το δυνατόν συντομότερα, αλλά όχι αργότερα από το πρώτο τμήμα του 1993.

12. Το παρόν ψήφισμα δεν επηρεάζει την κατανομή των αρμοδιοτήτων ανάμεσα στην Ευρωπαϊκή Κοινότητα και τα κράτη μέλη.